Ubojstvo američkog novinara u Moskvi (26/7/04) - 2004-07-25
Ubojice Paula Klebnikova treba što prije izvesti pred lice pravde
Nepoznati napadači ubili su ovaj mjesec u Moskvi američkog novinara Paula Klebnikova. Gospodin Klebnikov, koji je dugo radio kao izvjestitelj, bio je urednik novopokrenutog ruskog izdanja američkog financijskog časopisa "Forbes". Glasnogovornik američkog Državnog tajništva Richard Boucher pozvao je ruske vlasti da što prije poduzu odgovarajuće korake kako bi pronašle ubojice Paula Klebnikova. "Važno nam je da ti ubojice budu što prije izvedeni pred lice pravde. Treba što brže provesti pravdu kako bi se izbjeglo stvaranje klime straha među novinarima. Paul Klebnikov bio je hrabar i talentiran novinar, koji je predstavljao najviše američke vrijednosti – pravednost, jednakost i otvorenost," kazao je gospodin Boucher. Paul Klebnikov se koncentrirao na razotkrivanje veza između politike, korupcije, bogatstva i nasilja. Njegova knjiga o ruskom tajkunu u egzilu Borisu Berezovskom, naslovljena "Kum Kremlja" objavljena je 2000. Njegova druga knjiga "Razgovor s barbarinom" bavila se organiziranim kriminalom i nastavkom rata u Čečeniji, koji je obilježen brojnim zločinima, koje su počinile i ruske snage i čečenski pobunjenici. Prije nekoliko mjeseci, časopis "Forbes", za koji je radio Paul Klebnikov, objavio je popis stotinu najbogatijih poslovnih ljudi u Rusiji, uključujući preko trideset milijardera. Taj je popis izazvao brojne debate u zemlji u kojoj je većina ljudi vrlo siromašna. Kao potomak Rusa, koji su emigrirali nakon dolaska komunista na vlast 1917, Paul Klebnikov volio je Rusiju i zanimao se za nju. No, nije se ograničio samo na pisanje o toj zemlji. U članku objavljenom prošle godine u izdanju časopisa "Forbes" na engleskom jeziku, obradio je korupciju među vladajućim svećenstvom u Iranu. U toj zemlji, napisao je, manja skupina svećenika i njihovih suradnika "donosi sve važne odluke iza kulisa i pri tome se uspjela neizmjerno obogatiti." Bilo u Rusiji, Iranu ili bilo gdje drugdje, napisao je "Wall Street Journal", Paul Klebnikov "nije se ustručavao navući na sebe bijes moćnih neprijatelja u interesu poštenog novinarstva." Glasnogovornik State Departmenta Richard Boucher kazao je da ubojice Paula Klebnikova treba izvesti pred lice pravde. Oni moraju odgovarati za ono što su učinili.